Ego Willelmus, Dei gratia Autissiodorensis episcopus, notum fieri volo presentibus et futuris quod Bruno de Malli, assistens in presentia nostra Autisiodori, recognovit cum pace convenisse cum fratribus de Regniaco de decima quam reclamabat ipse et filiaster ejus Johannes, in grangia que dicitur Bellum-Videre. Porro rogavit me quod, sicut continebatur in scripto matris Nivernensis comitisse de eadem compositione, sic scripto commendarem, et nostre auctoritatis munimine confirmarem. Hujus rei testes sunt: Humbaudus, abbas Sancti-Germani; Gaufridus, abbas de Rupibus et Gaufridus, abbas Sancti-Petri Autisiodorensis; Gauterius Berars; Damianus de Malli, milites, et Fornerius de Droia. Modus autem compositionis, prout vidimus in scripto matris Nivernensis comitisse, talis fuit quod Bruno de Malli et Johannes, filiaster ejus, decimam quam reclamabant in grangia que dicitur Bellum-Videre, fratribus de Regniaco ita perpetuo concesserunt habendam quod, in festo Sancti-Remigii, vel inde, usque ad festum Omnium-Sanctorum, XII bichetos frumenti, XII de ivernagio, tria sextaria avene, ad mensuram Autissiodorensem qua solet emi et vendi, Brunoni et heredibus ejus, et filiastro ejus Johanni, et sorori ejus, pro tali parte quam unusquisque eorum in jamdicta decima constiterit habere, infra predictam grangiam ad eorum requisitionem reddentur. Ipse autem Bruno, et Johannes, et heredes eorum, hujus decime calumpniatores, omnino a gravamine Regniacenses jure garantiam portando cessare facient. Alioquin jamdictum censum fratres eis reddere non tenebuntur. Cum autem postea, dampnis restitutis et gravaminibus, ad plenitudinem pacis fratres pervenerint, ex tunc de futuris annis censum persolvent. Hoc totum laudavit uxor Brunonis, Sibilla, et filie ejus, Mabilla, Alpars, Emengardis. Hujus rei testes sunt: Benedictus, presbiter de Malli-Villa; Gauteius Berart; Damianus de Malli, milites; Iterius, prepositus; Rainaudus Boscheres. Ut igitur istud ratum et firmum perpetuo habeatur, presentis scripti munimine et sigilli nostri auctoritate feci roborari. Actum est hoc, anno ab Incarnatione Domini Mº Cº LXXº VIIº.